קסנוסייד

קסנוסייד (באנגלית: Xenocide) הוא ספר מדע בדיוני מ-1991, הספר השלישי בסאגת "המשחק של אנדר", שנכתבה על ידי אורסון סקוט קארד, אשר עלילתו מתרחשת בעולם בדיוני. המילה Xenocide באנגלית היא שילוב של שתי מילים, xénos) ξένος) - זר (ביוונית) ו-cide - רוצח (מקורה במילה הלטינית cida).

הספר פורסם בתקופה של גלובליזציה גוברת ועלייה במודעות להבדלים תרבותיים. בספר משתקף הלך הרוח הזה בטכניקות הכתיבה ובתכנים, ודרך זה על ההשפעה על הקורא. קסנוסייד בוחן נושאים של תקשורת בין-אישית ובין-תרבותית, שנאת זרים, והסכנות הפוטנציאליות הטמונות בטכנולוגיה מתקדמת.

עלילה

הספר הוא המשך ישיר לספר "קול למתים". עלילתו מתמקדת בניסיונות של אנדרו וויגין ובני בריתו למנוע את השמדת כוכב הלכת לוזיטניה ותושביו. תושביו התבוניים של הכוכב כוללים את: בני האדם, הבאגים והפקיניוס. השאלה מהו גזע תבוני הוא ציר נוסף של הספר: האם תוכנת המחשב ג'ין היא גזע תבוני? האם הדסקולדה המתקשרת באופן מולקולרי או אחר היא תבונית?

עלילת הספר מתקדמת ממספר מוקדים במקביל, ועיקר ההתרחשות בשני כוכבים: כוכב דרך וכוכב לוזיטניה. בכוכב דרך מתגוררים אנשים בעלי אינטליגנציה גבוהה במיוחד עם מוטציה גנטית המאלצת אותם לעשותטקסים אובססיביים תושבי הכוכב מאמינים שהטקסים האובססיביים הם בעצם קשר עם האלים והסובלים מהמוטציה הם נבחרי האלים. צ'ינג ג'או (מילולית - "מבריקה להפליא") והאן פיי־צ'ו הם תושבי הכוכב דרך הסובלים מטקסים אובססיביים ובטוחים שהאלים מדברים איתה דרכם. הקונגרס הבין כוכבי מגייס אותם למלחמה כנגד לוזיטניה. ג'ין (שהיא ישות של אינטליגנציה מלאכותית) חושפת את הקנוניה של הקונגרס הבין כוכבי. הקונגרס באמצעות הנדסה גנטית גרם למוטציה אצל חלק מתושבי דרך המשלבת אינטליגנציה גבוהה במיוחד עם טקסים אובססיביים. חשיפת מזימת הקונגרס לשלוט באוכלוסיית דרך באמצעות המוטציה גורמת להתמודדות מורכבת של אנשי דרך בהבנה שונה של מסירותם הדתית וההתניות האובססיביות של "בחירי האלים".

בכוכב לוזיטניה התפשט וירוס הדסקולדה הקטלני המאיים להגיע לכוכבים אחרים ולהשתלט על כל צורות החיים עליהם דרך מחזור הרבייה שלהם או דרך הריגתם. משעולה האיום של הדסקולדה בשילוב עם האיום של הפקיניוס הקונגרס הבין כוכבי שולח צי חמוש ב"מכשיר שיבוש מולקולרי" ("הדוקטור הקטן") הקטלני כדי להשמיד את הכוכב. תושבי לוזיטניה מחפשים פתרונות שונים לפורענות המאיימת עליהם. הלוזיטנים פועלים לנטרל את נגיף הדסקולדה -החיוני למערכת האקולוגית של כוכב הלכת אך קטלני לבני אדם. הם גם חושפים את האפשרות למסע מהיר מהאור באמצעות הכוח המסתורי המכונה "החוץ". באמצעות תגלית זו, הם מעבירים את המינים השונים הנמצאים בסכנת הכחדה ואת עצמם למקום מבטחים לכוכבים אחרים וכך מסכלים את תוכניות צי הקונגרס ומשמרים את עולמם.

הספר רווי דילמות מוסריות, והדמויות בו מייצגות פנים שונים בתודעה האנושית - צדדים שונים לדילמות.

 דמויות בספר 

 דמויות מלוזיטניה 

 אנדרו “אנדר” ויגין (אנגלית: Ender Wiggin): הוא הדמות המרכזית בסגת אנדר מאת אורסון סקוט קארד. בשלב זה אנדר כבר אינו הילד-לוחם מהספר הראשון (המשחק של אנדר). הוא חי בכוכב לוזיטניה עם אשתו נוביניה, ומנסה להגן על שלושה גזעים תבוניים שונים הגרים בלוזיטניה: בני האדם, הפקיניוס (חזירונים) והבאגים. ההגנה היא מפני השמדה הדדית, ובמקביל האיום של הצי ששלח הקונגרס עם פקודה להרוס את לוזיטניה. אנדר מצטייר כמי שמבקש פתרונות לא אלימים לסכסוכים עמוקים. הוא עדיין מרגיש אשמה על השמדת הבאגים, ומנסה לכפר על כך בחיפוש דרך להגן על מינים תבוניים אחרים ובכללם הבאגים. את מלכת הבאגים הביא אתו ללוזיטניה כגולם ונתן לה מקום וחיים חדשים בכוכב.
 נוביניה (אנגלית: Novinha): היא בתם של גוסטו וסידה, שני הקסנוביולוגים (חוקרי עולם החי בעולמות זרים) שעצרו את מגפת הדסקולדה שאיימה להשמיד את מתיישבי לוזיטניה. נוביניה התייתמה בגיל 5 משני הוריה. בגיל צעיר ביותר מקבלת נוביניה מפיפו אישור לתפקד כקסנוביולוגית של לוזיטניה. היא מאבדת את פיפו ואת ליבו, שני האנשים היו הקרובים ביותר לליבה, במוות אכזרי על ידי הפקיניוס במרווח של שנים. בספר זה בנה הבכור מירו חוצה את גדר החשמל המקיפה את העיר ונעשה נכה. היא נשואה לאנדר הלוקח אחריות רגשית עליה ועל ילדיה. היא עוברת טראומה נוספת כשבנה קים נהרג על ידי הפקיניוס. נוביניה מתמודדת עם האובדן הנוסף בדרך שבה היא מכירה - נסוגה מכל קשר מוכר ומתנתקת מהעולם, ובכלל זה מאנדר.
 מירו ריבירה (אנגלית: Miro Ribeira): בנה הבכור של נוביניה. מירו היווה שנים רבות את העוגן של המשפחה. לאחר מותו של ליבּו מקבל את תפקיד הקסנולוג של המושבה (קסנולוג - חוקר עולם החי בעולמות זרים). מירו מדען מבריק, אך נוטה לשבור כללים. הוא מהדק את הקשר עם הפקיניוס בניגוד לכללים שנקבעו על ידי הקונגרס הבין-כוכבי. במהלך המשבר המתפתח עקב כך מירו מנסה לחצות את הגדר החשמלית המפרידה בין העיר לפקיניוס, ניסיון זה גורם לו להיפגע ולנכות קשה. עקב נכותו הוא חווה משבר זהות ודיכאון עמוקים. יש לו קשר משמעותי עם הבינה המלאכותית ג'יין ובהמשך עם ולנטיין דברים הנותנים לו אחיזה חדשה בעולם.
 אֶלָה (אנגלית: Ela / Elanora Ribeira): ילידת לוזיטניה, בתה השנייה של נוביניה. נוביניה תקופות ארוכות נסוגה ומתנתקת מהבית ואלה משמשת תחליף אם לאחיה הקטנים. קסנוביולוגית כאמה. יש לה תפקיד משמעותי מאוד בעלילה — הן מבחינה מדעית והן מבחינה מוסרית ורגשית.
 קים (אנגלית: Quim): יליד לוזיטניה, בנה השלישי של נוביניה. בחר להיות נזיר וכומר של הדת הקתולית, נתיב שונה מרוב אחיו ואחיותיו שבחרו במסלול יותר מדעי. בתוקף תפקידו נקרא גם האב אסטאבו (אנגלית: Father Estevão). ככומר הפיץ את הנצרות בין הפקיניוס. יוצא למשימה מסוכנת למרות התנגדות אמו לפקיניוס אחרי שנודע להם שיש ניגוד אינטרסים קיומי בינם לבני האדם. נרצח באכזריות על ידי הפקיניוס ובראשם עץ אב הנקרא "מחרחר מלחמה". מותו האלים מטלטל ומפרק את המשפחה ואת היחסים בין הפקיניוס לבני האדם. הקרע במשפחתו קשה ומגיע לנתק בין חבריה השונים וגם בין אנדר לנוביניה.
 אולהדו (אנגלית: Olhado): יליד לוזיטניה, בנה הרביעי של נוביניה. פירוש שמו - זה שמסתכל או שמסתכלים עליו. יש לו נוכחות בספר בזכות מאפיין פיזי יוצא דופן: כילד עבר תאונה ובעקבותיה השתלה של עיניים מכניות. יש לו עיניים יוצאות דופן - הן לא רק רואות הן מתעדות. הוא יכול לתעד כווידאו למחשב את מה שהוא רואה. היחיד מילדיה של נוביניה שפנה לעבודה שאינה מדעית או דתית. הוא עובד במפעל ללבנים כמנהל משמרת ואת עיקר תשומת הלב שלו הוא מפנה למשפחתו - אשתו וילדיו. גם בכך הוא שונה מאחיו שלא בנו משפחה עם בני זוג.
 קרה (אנגלית: Quara): ילידת לוזיטניה, בתה החמישית של נוביניה. נערה עקשנית ומסוגרת, מתקשה לקבל סמכות וגבולות. מדענית מבריקה עם חשיבה מחוץ לקופסה. היא מעלה אפשרות שהדסקולדה, המאיימת על קיומם של כל הגזעים התבוניים הקיימים בלוזיטניה, היא בעצם גזע תבוני נוסף עם שפה וחשיבה משלו. היא מקשה מאוד על המאבק המשותף של אנשים ופקיניוס בדסקולדה.
 גרגו (אנגלית: Grego): יליד לוזיטניה, בנה השישי של נוביניה. פיזיקאי שבמהלך הספר מביא לפריצת דרך מדעית-עלילתית חשובה מאוד בנושא נסיעות חלל במהירות גדולה ממהירות האור. קודם לכן באחד מרגעי השפל שלו אחרי הרצח האכזרי של אחיו קים על ידי שבט פקיניוס הוא מוביל המון זועם כנגד שבט אחר של פקיניוס שלא היה מעורב ברצח.

 דמויות בולטות מכוכב דרך 
 האן צ'ינג ג'או (אנגלית: Han Qing-jao): ילידת הכוכב "דרך". התייתמה מאמה בגיל צעיר, ואביה האן פיי־צ'ו גידל אותה מתוך אמונה ב"אלים" ובדרכם. מגיל צעיר סומנה כמי שהיא נבחרת האלים ושומעת את קולם, וזה בזכות הנטייה הכפייתית שלה לשטיפת ידיים ומעקב אחרי פסים ברצפה. משעלתה האפשרות שמדובר בכפייתיות שמקורה במוטציה מוחית - כפרה בכך מכול וכול ונאחזה באמונה שהיא נבחרת האלים תוך עימות קשה עם אביה.
 האן פיי־צ'ו (אנגלית: Han Fei-tzu): יליד כוכב "דרך". מנבחרי האלים היותר בכירים בכוכב "דרך". אביה של האן צ'ינג ג'או. האמין וגידל את בתו לאמונה עוורת באלים ובקונגרס כשליחם של האלים. בניגוד לבתו הבין את הקשר בין המוטציה הגנטית והטקסים האובססיביים מהם סובלים "נבחרי האלים" בכוכב. הוא נפתח לחשיבה אחרת משראה מסמך המעלה את העובדה שמקור הטקסים הכפייתיים של נבחרי האלים מקורו במוטציה גנטית. עשה כמיטב יכולתו לתקן את המעוות כשהוא נעזר בסי וואנג־מו.
 סי וואנג־מו (אנגלית: Si Wang-mu): ילידת הכוכב "דרך" מפשוטי העם. הצליחה לפלס דרכה לביתו של האן פיי-צ'ו על ידי כך שנעשתה "נערת הסודות" של בתו. היא מתגלה כאינטליגנטית במיוחד, ובעלת יכולת הבנה ואבחנה רחבה. כשנוצר הקרע בין האן פיי-צ'ו ובתו היא מבינה את צדקת הבנתו וממשיכה ללוות אותו בניגוד לרצונה והסכמתה של בתו.

 דמויות מכוכב טרודנהיים 
 ולנטיין ויגין (אנגלית: Valentine Wiggin): ילידת כדור הארץ, אחותו של אנדר. בספר קול למתים נפרדת ולנטיין לראשונה מזה 3000 שנה מאחיה אנדר, אותו ליוותה במסעותיו הבין כוכביים. הם נפרדים כשהוא נקרא ללוזיטניה כדובר למתים, והיא נשארת בטרונדהיים כאישה נשואה והרה. כבר בספר הראשון של הסדרה (המשחק של אנדר) השתמשה ולנטיין בשם העט שלה "דמוסתנס" לחתום על מאמרים שהשפיעו על דעת הקהל בעולם ואחר כך ביקום. תפקידה במובן זה התחזק מאוד בספר הנוכחי. כשלוזיטניה נמצאת תחת איום של מתקפת הצי מטעם הקונגרס ולנטיין, מלווה במשפחתה, מצטרפת לאנדר בלוזיטניה. שם הם מתמודדים עם איום פיזי קיומי ברמות שונות ובמקביל עם סוגיות מוסריות, פוליטיות ודתיות מורכבות. היא ממשיכה לשמש קול שקול ומוסרי, אך גם מתמודדת עם זהות אישית מורכבת — כאחות, כאינטלקטואלית, וכאישה שמנסה לנווט בין תפקידה ההיסטורי לבין חייה האישיים.
 פליקט (אנגלית: Plikt): צעירה שלמדה מאנדר כשהיה בטרודנהיים (אנגלית: Trondheim), והייתה סטודנטית בולטת. כשעזב הצטרפה למשפחה של ולנטיין והיא חברה ועוזרת עם הילדים. היא מצטרפת לולנטיין ולבעלה במסע ללוזיטניה שמטרתו לתמוך באנדר ובלוזיטניה. היא חותרת לקרבה לאנדר מתוך הערכה ואלי אף הערצה.
 ג'אקט: יליד טרודנהיים, בעל צי ספינות דיג. בעלה של ולנטיין. מצטרף אליה במסעה ללוזיטניה כשזו מותקפת על ידי הקונגרס.

 דמויות אינטליגנציה מלאכותית 

 ג’יין (אנגלית: Jane): דמות מחשב וירטואלית, שלא ברור איך נוצרה. בעלת אישיות ואופי משלה, יכולת חשיבה ובחירה ויכולת גבוהה של קבלת החלטות והבנה של מורכבויות רגשיות ומוסריות. בתחילת הספר היא המלווה והחברה הקרובה של אנדר וויגין. אחרי שמירו עובר תאונה קשה שגורמת לו לנכות ג'יין מתחברת אליו והופכת לחברה ומלווה קרובה שלו.

 דמויות שנוצרו בזמן המסע המהיר מהאור 
 פיטר ויגין (אנגלית: Peter Wiggin): ג'ין מצליחה ליצור מסע חלל שהוא מהיר ממהירות האור. במהלך הטיסה נוצרים שלושה יצורים חדשים, שהם העתקים, חלקיים או מלאים, של אנשים קיימים. פיטר ויגין הוא אחד מהם. הוא חלק מאנדרו שנוצר כהשלכה של הפחדים והכעסים שיש לאנדר על אחיו הבכור. הוא אינו חווה את עצמו כיצור עצמאי. פיטר ויגין שנוצר הוא תוצר החוויה הפנימית של אנדר מאחיו הבכור - חכם, ערמומי, אלים, אכזרי ושאפתן.
 ולנטיין הצעירה: בת דמותה של ולנטיין ויגין, נוצרה באותה דרך ובאותו זמן כמו פיטר ויגין. אנדר נשא בתוכו את דמותה של אחותו ובמהלך הטיסה קבלה הדמות חיים משלה. ולנטיין הצעירה היא תוצר החוויה הפנימית של אנדר מאחותו, אותה מאוד אהב ואליה היה קשור - היא חכמה, עדינה ומתחשבת.
 מירו: מירו המקורי מצטרף למסע החלל המהיר ממהירות האור בהיותו נכה. במהלך המסע נוצרת דמותו הקודמת - מירו הצעיר נטול הנכות. דמות זו היא השלכה של מאווייו של מירו, ועוד לפני תום הטיסה דמות הנכה מתפוררת ומפנה מקום למירו שנוצר זה עתה.

 דמויות הפקיניוס 
הפקיניוס הם גזע של חייזרים החי בלוזיטניה ומחזור החיים והרבייה המורכב שלהם מחלק אותם לסוגי דמויות שונות. מחזור הרבייה של הפקיניוס כולל:

 שלב התינוקות והחיים הראשונים בתוככי עץ-האם.
 שלב ההפרדה מעץ האם וחלוקה לזכרים ונקבות.
 שלב שלישי - המעבר לעץ אב שנועד רק לנבחרים מקרב הזכרים, ורק נקבה אחת בכל שבט יכולה להיות עץ אם.
 אמהות קטנות: אלו נקבות, תולעים קטנות, צעירות בגילן, בעלות יכולת להיות מופרות. הן מובאות על ידי האחים (הזכרים הבוגרים) לעצי האב שם הן מופרות על ידי האבקה של עצי האב. הן מובאות משם לעץ האם ונכנסות לתוכו, שם התינוקות שבתוכן גדלים וחיים מאכילתן ובסוף אוכלים את דרכם החוצה מהאם.
 פיקיניוס תינוקות: אחרי שמצאו את דרכם החוצה מתוך האם הקטנה התינוקות עד שהם בשלים לחיות מחוץ לעץ האם מהשרף של עץ האם.
 הפיקיניוס אחים: אלו הזכרים הבוגרים. הם חיים בנפרד מהנקבות, הם שנמצאים בקשר עם הקהילה האנושית של לוזיטניה. התרומה שלהם למעגל החיים היא לאחר מותם כשחלק מהם זוכים לכבוד והופכים לעצי אב היכולים להאביק את האמהות וכך להביא ליצירת תינוקות. כמו כן יש לזכרים כיס בו הם נושאים אמהות קטנות שבשלו לעץ האב להאבקה. אחים אחרים הופכים לעצים היכולים לעזור לקהילה על ידי הפיכתם לכלים או עצים לתבערה, או בזמן מלחמה כששורפים אותם וכך תורמים לאקולוגיה של הכוכב.
 עצי האב (אנגלית: The Fathertrees): הפיקיניוס הזכרים עוברים שלושה שלבים במחזור החיים שלהם. רק נבחרים מביניהם מגיעים להיות עצי אב. הנבחרים מומתים בצורה אכזרית כחלק מהתהליך להפוך לעץ אב. אלו שזכו צומח מתוכם עץ אב השומר את המודעות והשם של הפקיניוס ממנו צמח. הם המפרים את האמהות הקטנות וכך ממשיכים את השבט. הם מתקשרים עם השבט דרך דפיקות על הגזע, שינוי חללים פנימיים בעץ כדי ליצור קולות. כמו כן קיימת תקשורת בטלפתיה ביניהם וגם עם מלכת הכוורת.
 עץ אם (אנגלית: Mothertree): עץ האם מהווה המשך בשלבי החיים של נקבה בוגרת של הפיקיניוס. לכל שבט יש עץ אם אחד, והמשכיות השבט תלויה בעץ. זהו העץ אליו מובאות האמהות הקטנות שעברו הפריה, שם פורצים התינוקות את בטן האם לחיים, ומשם נלקחות אמהות קטנות להפריה בעצי האב.
 הנשים: אלו פיקיניוס הנקבות הבוגרות, שהן השולטות והמובילות את השבט. הן עצמן לא יולדות פיקיניוס תינוקות, אך מנהלות את ענייני השבט והזכרים כפופים למרותן.
 באגים 
 מלכת הכוורת (אנגלית: Hive Queen): בסוף המלחמה עם הבאגים האמינו כולם שגזע של חייזרים חוסל. לרווחתו של אנדר הוא מצא גולם של מלכת כוורת באחד הכוכבים. הגולם הבאגי הייתה בו הבטחה להתחלה חדשה, הכוורת ואפשרות הקיום שלה סובבים סביב המלכה. הוא נדד בין כוכבים שונים כשהוא מחפש בית למלכה ומצא אותו בלואיזיטנה. לאורך כל הזמן מתקשרת אתו מלכת הכוורת, עוד מהיותה גולם, בטלפתיה. קיומם של באגים כגזע בלואיזיטנה מפר את האיזון שבו לבני האדם היה יתרון טכנולוגי ברור מול הפקיניוס בעוד הבאגים עולים על בני האדם מבחינה טכנולוגית. מלכת הכוורת מתקשרת הן עם אנדר והן עם עצי האב של הפקיניוס.

 ראו גם 
 אורסון סקוט קארד

קישורים חיצוניים

 קסנוסייד, באתר אופוסקטגוריה:ספרי אורסון סקוט קארד

קטגוריה:ספרי 1991
קטגוריה:ספרי הוצאת אופוס
קטגוריה:המשחק של אנדר